KCEปรับกลยุทธ์รับมือต้นทุนพุ่ง
KCE ปรับกลยุทธ์รับมือต้นทุนขึ้นทุกทาง ตั้งแต่แปลงหนี้เป็นเหรียญสหรัฐ เจรจาแบงก์ปรับดอกเบี้ยคงที่ หวังดันอัตรากำไรสุทธิถึง 9 %
3 มี.ค. 2554

KCE ปรับกลยุทธ์รับมือต้นทุนขึ้นทุกทาง ตั้งแต่แปลงหนี้เป็นเหรียญสหรัฐ เจรจาแบงก์ปรับดอกเบี้ยคงที่ หวังดันอัตรากำไรสุทธิถึง 9 %
นายพิธาน องค์โฆษิต รองกรรมการผู้จัดการ บริษัท เคอีซี อีเลคโทรนิคส์ (KCE) เปิดเผยว่า ปัจจุบันบริษัทพยายามปรับกลยุทธ์เพื่อสู้กับต้นทุนที่เพิ่มขึ้นทุกทาง โดยมีเป้าหมายให้อัตรากำไรสุทธิเติบโตได้ถึง 9 % เทียบกับปีก่อนที่ 7.4 % ตั้งแต่การแปลงหนี้ระยะยาวในรูปสกุลเงินบาทให้เป็นสกุลเหรียญสหรัฐ เนื่องจากดอกเบี้ยรูปสกุลเหรียญสหรัฐมีต้นทุนดอกเบี้ยน้อยกว่า 



พิธาน
นอกจากนี้ บริษัทได้รับการตอบรับที่ดีจากธนาคารพาณิชย์ต่อเนื่องที่ให้ปรับอัตราดอกเบี้ยจากลอยตัวที่ปีก่อนเฉลี่ยอยู่ที่3.5 % เป็นดอกเบี้ยคงที่ระดับ 4.8-5 % ซึ่งบริษัทยอมในอัตราดอกเบี้ยเฉลี่ยมากขึ้น เพราะถือเป็นการป้องกันความเสี่ยงในช่วงที่แนวโน้มดอกเบี้ยอยู่ในช่วงขาขึ้น
นายพิธาน กล่าวต่อว่า บริษัทยังมีการปรับกลยุทธ์เพื่อบริหารความเสี่ยงในภาคการผลิต เริ่มตั้งแต่ควบคุมความผันผวนราคาทองแดงที่ไปซื้อราคาล่วงหน้า พร้อมซื้อประกันความเสี่ยงทองแดงระยะสั้นทุก 6-9 เดือน ซึ่งทำให้บริษัทสามารถทยอยปรับราคาสินค้ากับลูกค้าได้ตามราคาทองแดงที่สูงขึ้น
ขณะเดียวกัน บริษัทพยายามหาลูกค้าใหม่ที่มีเป็นรายใหญ่มากขึ้น โดยปีนี้ตั้งเป้าที่  5-8 ราย เทียบจากปีก่อนมีลูกค้ารายใหม่ 8-10 ราย พร้อมทั้งเพิ่มเทคโนโลยีผลิตสินค้าที่มีมูลค่ามากขึ้น เช่น สินค้าไฮเทคที่ใช้ในธุรกรรมการเงิน อย่างเครื่องรูดบัตรเครดิต เพราะจะมีอัตรากำไรขั้นต้นที่มากกว่าด้านรถยนต์ จากปัจจุบันบริษัทมีสัดส่วนรายได้จากการผลิตชิ้นส่วนรถยนต์ 60 % และด้านอุปโภคบริโภค 40 % 
นายพิธาน กล่าวทิ้งท้ายว่า บริษัทมีแผนสร้างโรงงานแห่งใหม่เพิ่มอีก 1 แห่ง มูลค่าลงทุน 2,000 ล้านบาท ซึ่งถือเป็นการลงทุนในรอบ 10 ปี โดยคาดว่าจะใช้เวลาตัดสินใจ 1 ปี และในไตรมาส 1 ปี 2555 จะได้ข้อสรุปว่าจะก่อสร้างที่ไหนระหว่างโรรงานเดิมที่ลาดกระบังหรือที่อยุธยา โดยโรงงานแห่งใหม่จะทำให้กำลังการผลิตเพิ่มขึ้นได้อีก 50  % จากปัจจุบัน 2.1 ล้านตารางฟุต